大雪馬上次敬夫韻
作者：朱熹
朝代：宋

paragraphs: 仙人喬嶽頂，散髮吹參差。
喚我二三友，集此西南垂。
列筵命洛公，侑坐迎江妃。
導之千羽旄，投以萬璧璣。
繽紛一何麗，晻靄難具知。
衆真亦來翔，恍覺叢霄低。
茫茫雲霧合，一一瓊瑶姿。
回首謝世人，千載空相思。
吾衰怯雄觀，未敢探此奇。
短衣一匹馬，幸甚得所隨。
天寒飲我酒，酒罷賡君詩。
人生易南北，復此知何時。